Dagga, sigarethandelaars verkool in KZN-ongelukFoto verskaf deur die SAPD Vier persone is Maandagoggend dood in ŉ botsing tussen twee motors op die N2-snelweg in KwaZulu-Natal. Twee van die insittendes in een motor het groot hoeveelhede dagga en onwettige sigarette vervoer. Kapt. Nqobile Gwala, woordvoerder van die polisie, het gesê die ongeluk het omstreeks 08:30 in Newark, net suid van die Tugelarivier-brug plaasgevind. “Die motor, wat die dagga en sigarette vervoer het, het aan die brand geslaan,” het sy gesê. “Die insittendes het verkool. ŉ Saak van strafbare manslag word deur Newark-polisie ondersoek.” Die geraamde straatwaarde van die dagga en sigarette beloop R500 000. Die Suid-Afrikaanse regering het teen die einde van Maart, met die aanvang van die afsonderingsperiode, die verkope van tabakprodukte verbied. Die regering het die verbod regverdig gebaseer op bewyse van die Wêreldgesondheidsorganisasie (WGO). Die internasionale gesondheidsorganisasie het gesê alhoewel navorsing nog gedoen word, is dit moontlik dat rokers erger geraak kan word deur Covid-19 as nierokers. Die Suid-Afrikaanse regering het aangevoer dit sal ŉ ekstra las plaas op die land se gesondheidsfasiliteite. Die verbod word wyd veroordeel en daar word gesê dit dra by tot die verlies van honderde duisende poste in die waardeketting en dat die sluikhandel versterk word. Die land verloor ook miljarde in belastinginkomste. ŉ Onlangse studie deur navorsers aan die Universiteit van Kaapstad het ook bevind dat 90% van rokers reeds onwettig sigarette gekoop het tydens die voortgesette afsonderingsperiode.